УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета Универзитета у Београду, одржаног 25.09.2025. године, изабрани смо у Комисију за припрему реферата о кандидаткињи пријављеној на конкурс за избор у звање и радно место доцента за ужу научну област етнологија-антропологија, са тежиштем истраживања на етнологији балканских друштава и антропологија емоција, са 35% пуног радног времена, на одређено време од пет година.

На конкурс, објављен у листу *Послови* Националне службе за запошљавање од 08.10.2025. године, јавила се једна кандидаткиња – др Владимира Илић, доцент на Одељењу за етнологију и антропологију и научни сарадник Института за етнологију и антропологију Филозофског факултета Универзитета у Београду. Комисија је прегледала сва документа и научне радове кандидаткиње и подноси Изборном већу Филозофског факултета Универзитета у Београду следећи

**ИЗВЕШТАЈ**

**Биографски подаци**

Др Владимира Илић је доцент на Одељењу за етнологију и антропологију и научни сарадник на Институту за етнологију и антропологију Филозофског факултета Универзитета у Београду. Дипломирала је на поменутом Одељењу априла 2008. године, мастерирала 2010. на теми *Културно обликовање и преношење страха путем комерцијалног филма*, а докторску тезу под називом *Емоције као културни конструкти и њихова употреба у политичким контекстима савремене Србије* је одбранила 2014. године. У периоду између 2004. и 2009. године је завршила петогодишње студије Унутрашње архитектуре на Факултету примењених уместности Универзитета уметности у Београду (диплома је изједначена са 2. степеном академских студија – мастер).

У периоду између 2011. и 2014. године била је стипендисткиња Министарства за науку и технолошки развој РС, када и бива ангажована на пројекту *Трансформација културних идентитета у Србији и Европска унија*, финансираном од стране истог Министарства у периоду од 2011. до 2022. године. Нколико година касније бива ангажована на пројекту *Антрополошко проучавање Србије: од културног наслеђа до модерног друштва,* такође финансираном од назначеног министарства у истом периоду, а у оквиру којег је организовала и руководила појединим пројектним задатацима. Била је руководилац и једног задатка у оквиру пројекта *Семинар нематеријалног културног наслеђа* који је Министарство културе реализовало 2022/2023 на Одељењу за ентологију и антропологију Филозофског факултета УБ. Учетвовала је и на пројекту *Човек и друштво у време кризе*, које је током 2020/2021 финансирао Филозофски факултет УБ. Била је чланица у два организациона одбора националних научних скупова (*Антропологија музике* 2018. и *Популарна култура, фолклор, традиција* 2025), и учествовала је на више домаћих и међународних научних конференција.

Од 2013. године као докторанд-истраживач ангажована је у настави на Одењељу за етнологију и антропологију Филозогског факултета. На истом факултету је запослена од априла 2014. године, најпре у звању истраживач сарадник и убрзо потом у звању научни сарадник. Одлука о избору у звање доцента стигла је 2016. год. Била је члан више комисија за оцену и одбрану завршних радова на свим нивоима студија на матичном одељењу, као и комисија за оцену научне заснованости теме докторске дисертације. Такође, током свог дугогодишњег рада бележи и чланство у више одељенских и факултетских комисија од којих је значајније чланство у Савету Филозофског факултета УБ у мандатном периоду 2015-2018. (а заменик члана Савета била је у мандатном периоду 2018-2021). Била је и члан Комисије за доделу награде „Душан Бандић“ за најбољу књигу из области етнологије и антропологије у Србији у 2017. години. Председница је Научног већа Центра за истраживање насиља и криминала Филозофског факултета УБ.

**Научноистраживачки рад кандидаткиње**

Др Владимира Илић је у оцењиваном периоду објавила седам научних чланака у релевантним академским часописима и зборнику водећег националног значаја, међу које спада шест ауторских радова (од којих је једно саопштење са националног скупа објављено у целини) и један коауторски рад. Публиковани радови др Илић припадају научној дисциплини етнологије-антропологије а доминантно поддисциплини антропологија емоција, једним делом преклопљене са поддисциплинама антропологија популарне културе и антропологија миграција. У назначеном периоду, кандидаткиња је рецензирала више научних радова и то у часописима *Гласник Етнографског института* (категорија М24) и *Антропологија* (категорија М51), као и поглавље у међународном научном зборнику *Popular Culture in Post-Socialism* (категорија М14). Утицајност научног рада др Илић је могуће пратити на основу базе Google Scholar којом је утврђено да укупна цитираност радова др Владимире Илић износи 115 у каријери, док је од 2020. године кандидаткиња остварила 46 цитата, са укупним Хиршовим индексом 7, а цитати се налазе у научним радовима, зборницима, монографијама и докторским дисертацијама колега.

**Целокупна библиографија научних радова кандидаткиње**

1. Илић, Владимира. 2025. Тамо далека Тасманија: уводник у истраживање прве генерације српских имиграната у савезној држави Аустралије. *Антропологија* 25 (2): 9-24.
2. Илић, Владимира. 2025. Новији антрополошки приступи емпатији: пример истраживања Дагласа Холана. *Етноантрополошки проблеми* 20 (3): 887-905.
3. Илић, Владимира. 2025. Протестни *битниш*: политичка комуникација транспарентима са студентских протеста 2024 2025 у Србији. *Етноантрополошки проблеми* 20 (2):497–534.
4. Илић, Владимира. 2025. „Ко коме ’капу кроји’? Креативне слободе и стратегије деловања модних дизајнера Београдског дизајнерског дистрикта“. У *Научни скуп Друштвени живот моде у Србији од 19. века до данас, Београд, 23-24. мај 2025.: књига апстраката,* уредилаДанијела Велимировић, 26-27. Београд: Филозофски факултет, Одељење за етнологију и антропологију.
5. Милосављевић, Љубица, Ана Банић Грубишић и Владимира Илић. 2024. Унутар и изван филмског жанра: старост *на путу*. *Етноантрополошки проблеми* 19 (2): 335-357.
6. Илић, Владимира. 2024. Промишљања о носталгији на примеру филма 'Nostalghia' Андреја Тарковског. *Етноантрополошки проблеми* 19 (1): 133–163.
7. Илић, Владимира. 2022. Срамота у судару двеју „нормалности“: случај ковида-19 на Тасманији. *Етноантрополошки проблеми* 17 (4): 1293-1322.
8. Илић, Владимира. 2021. „Страх у доба короне.“ У *Ковид-19 у Србији ’20*, уредио Бојан Жикић, 157-171. Београд: Филозофски факултет, Универзитет у Београду.
9. Milosavljević, Ljubica and Vladimira Ilić. 2020. On the Other Side of the Genre Boundary: An Anthropological Analysis of Compromises as Jazz Musicians’ Strategy of Action. *Traditiones* 48 (3): 21–41.
10. Илић, Владимира. 2019. Употреба емпатије у антропологији емоција. *Етноантрополошки проблеми* 11 (1): 217-239.
11. Жикић, Бојан и Илић, Владимира. 2018. Страх од науке и страх од нацизма у америчком жанровском филму. *Антропологија* 18 (3): 191-213.
12. Илић, Владимира, Милосављевић, Љубица. 2018. „Срамота у наративима џез музичара“. У *Антропологија музике:* *Апстракти,* уредио Младен Стајић, 8. Београд: Филозофски факултет, Институт за етнологију и антропологију.
13. Илић, Владимира. 2017. „Имати све“ и „немати себе“: анализа представа среће и очајања у филму *Срећа*. *Етноантрополошки проблеми* 12 (2): 379-413.
14. Милосављевић, Љубица и Владимира Илић. 2017. „Страхови џез музичара“. У *Нарација страха: Истраживачки увиди, теоријски проблеми и методолошки изазови: Загреб, ИЕФ, 12. i 13. листопад 2017. : програм и* сажеци, 40-41*.* Загреб: Институт за етнологију и фолклористику.
15. Žikić, Bojan and Vladimira Ilić. 2017. Psychotherapy: injecting drug users’ cling to normality. A Serbian case. *Antropologija* 17 (3): 19-33.
16. Ковачевић, Иван и Владимира Илић. 2016. Антропологија филма у Србији. *Етноантрополошки проблеми* 12 (2): 379-413.
17. Илић, Владимира. 2016. Антрополошка Агора: циклус предавања 2016. године. *Етноантрополошки проблеми* 11 (4): 1202.
18. Žikić, Bojan and Vladimira Ilić. 2015. “Psychotherapy: injecting drug users' cling to normality – a Serbian case.” In *Symbiotic Аnthropologies: Тheoretical Цommensalities and Мethodological Мutualisms*, *13-16. April 2015*., edited by Veronica Strang, Zemirah Moffat, Lotte Hoek, 59. Exeter: University.
19. Илић, Владимира. 2015. Антрополошка агора: циклус предавања 2015. године. *Етноантрополошки проблеми* (н.с.) 10 (4): 1039.
20. Илић, Владимира. 2014. Емпатија као стратегија премошћавања јаза између политичара и становништва Србије. *Етноантрополошки проблеми* (н.с.) 9 (4): 955-976.
21. Илић, Владимира. 2014. Узајамно подстицање страха од насиља и индустрије обезбеђења: пример филмских наратива и електроснких безбедносних система за домаћинство. *Етноантрополошки проблеми* (н.с.) 9 (1): 105-126.
22. Илић, Владимира. 2014. *Емоције као културни конструкти и њихова употреба у политичким контекстима савремене Србије*. Докторска дисертација одбрањена 4.децембра 2014.године на Филозофском факултету Универзитета у Београду.
23. Илић, Владимира. 2014. Страх од странаца као превенција опасности: пример филма "Taken" (2008). *Антропологија* 14 (1): 33-47.
24. Илић, Владимира. 2013. Утицај рада и доколице на срећу младих људи у Београду. *Eтнолошко-антропoлошке свеске* (н.с.) 22 (11): 7-26.
25. Илић, Владимира. 2013. Филм као извор знања: пример производње страха од терориста у филмовима „Опсада“ и „Предаја“. *Антропологија* 13 (3): 143-162.
26. Ковачевић, Иван и Илић, Владимира (уредници). 2013. *Антропологија филма*, (Нова српска антропологија, коло 1, књ. 1). Београд: Одељење за етнологију и антропологију Филозофског факултета: Часопис Етноантрополошки проблеми: Институт за етнологију и антропологију Филозофског факултета: Часопис Антропологија: Српски генеалошки центар.
27. Илић, Владимира и Младен Стајић. 2013. Религија и емоције: могући правци истраживања. У: *Урбани културни идентитети и религиозност у савременом контексту: тематски зборник,* Етнолошка библиотека, књ. 73, ур. Синани, Данијел, 197-214. Београд: Српски генеалошки центар: Одељење за етнологију и антропологију Филозофског факултета.
28. Kовачевић, Иван и Владимира Илић. 2013. Неки проблеми проучавања идентитета у Србији. У: *Урбани културни идентитети и религиозност у савременом контексту: тематски зборник,* Етнолошка библиотека, књ. 73, ур. Синани, Данијел, 11-27. Београд: Српски генеалошки центар: Одељење за етнологију и антропологију Филозофског факултета.
29. Илић, Владимира. 2012. Филм као извор знања: пример производње страха од странаца у филму „Поноћни експрес“. *Антропологија* 12 (3): 115-134.
30. Ilić, Vladimira. 2012. “The modern Belgrade residential architecture as the reflection of disturbed socio-economic conditions.“ In *Issues of Legitimacy: Entrepreneurial Culture, Corporate Responsibility and Urban Development: International Conference: Mostra dʼOltremare, Naples, Italy, 10-14 September 2012*, edited by Italo Prato, 40. Naples: IUAES.

**Библиографија радова које је кандидаткиња објавила у звању доцент (2021-2025) класификованих по категоријама**

**Обавезни услови** предвиђени Критеријумима за стицање звања наставника на УБ јесу: објављен један рад из категорије М20 или три рада из категорије М51 из научне области за коју се бира; саопштен један рад на научном скупу, објављен у целини (М31, М33, М61, М63). Објавивши четири рада у часопису категорије М23 и по један рад у категоријама М51, М63 и М44, др Илић је **испунила** и премашила назначене услове. Радови су:

**М23**

1. Илић, Владимира. 2022. Срамота у судару двеју „нормалности“: случај ковида-19 на Тасманији. *Етноантрополошки проблеми* 17 (4): 1293-1322.
2. Илић, Владимира. 2024. Промишљања о носталгији на примеру филма *Nostalghia* Андреја Тарковског. *Етноантрополошки проблеми* 19 (1): 133–163.
3. Милосављевић, Љубица, Ана Банић Грубишић и Владимира Илић. 2024. Унутар и изван филмског жанра: старост *на путу*. *Етноантрополошки проблеми* 19 (2): 335-357.
4. Илић, Владимира. 2025. Протестни *битниш*: политичка комуникација транспарентима са студентских протеста 2024/2025 у Србији. *Етноантрополошки проблеми* 20(2): 497-534.

**М44**

1. Илић, Владимира. 2021. „Страх у доба короне“. У *Ковид-19 у Србији ’20*, уредио Бојан Жикић, 157-171. Београд: Филозофски факултет, Универзитет у Београду.

**M51**

1. Илић, Владимира. 2025. Тамо далека Тасманија: уводник у истраживање прве генерације српских имиграната у савезној држави Аустралије. *Антропологија* 25 (2): 9-24.

**М63**

1. Илић, Владимира. 2025. Новији антрополошки приступи емпатији: пример истраживања Дагласа Холана. *Етноантрополошки проблеми* 20 (3): 887-905.

**М64**

1. Илић, Владимира. 2025. „Ко коме ’капу кроји’? Креативне слободе и стратегије деловања модних дизајнера Београдског дизајнерског дистрикта“. У *Научни скуп Друштвени живот моде у Србији од 19. века до данас, Београд, 23-24. мај 2025.: књига апстраката,* уредилаДанијела Велимировић, 26-27. Београд: Филозофски факултет, Одељење за етнологију и антропологију.

**Анализа објављених радова у звању доцента**

Публиковани радови др Илић припадају научној дисциплини етнологије-антропологије а доминантно поддисциплини антропологија емоција, једним делом преклопљене са поддисциплинама антропологија популарне културе и антропологија миграција. Истражујући културне и друштвене аспекте феномена емоција, кандидаткиња је своја интересовања усмерила у правцу разматрања комерцијалних и ређе уметничких филмова као форми друштвене рефлекције, а којима је настојала да учини видљивим начине замишљања конкретних емоција у појединим продукцијама насталим у различитим социокултурним контекстима (поглавито у америчком и совјетском). Други правац истраживања емоција се односи на мигранате. У конкретним радовима, то су чланови српске и тзв. југословенске дијаспоре на Тасманији, савезној држави Аустралије. Метод прикупљања података који је кандидаткиња упослила је био класичан етнолошки-антрополошки – посматрање са учествовањем у заједници и дубински полуструктурирани интервјуи са мигрантима, док је интерпретацију грађе вршила у кључу анализе наратива. Заједно са концептуалним испитивањем мигрантске носталгије, резултати у оквиру овог правца отворила су сасвим ново поље истраживања у оквиру домаће етнолошко-антрополошке заједнице – антропологију емоција и миграција. Поред емпиријских, кандидаткињини радови се односе и на теоријска истраживања феномена емоција у оквиру којих се посвећује историјско-концептуалном и методолошком разматрању емпатије.

*Страх у доба короне* и *Срамота у судару двеју „нормалности“: случај ковида-19 на Тасманији* јесу два научна текста који настају у актуелном тренутку – у периоду у којем научници друштвено-хуманистичких наука настоје да истраже и обелодане, разумеју и интерпретирају различите друштвене, економске, политичке, здравствене и културне појаве које су пратиле пандемију или усмеравале њен ток. Посматрајући стање пандемије као „природну лабораторију“ за генерисање и културно обликовање емоција, а на основу теренског истраживања обављеног непосредно по укидању ванредног стања на Тасманији, оба рада нуде врло специфичне увиде у културну локалност пандемије и обојеност испитиваних емоција том локалношћу. Конкретније, оба рада се темеље на наративном тумачењу порекла и предмета страха и срамоте у контексту локалне здравствене и социјалне кризе. У њима кандидаткиња врши испитивање антрополошки релевантних питања попут тога како су конкретне ситуације из свакодневних међуљудских интеракција – а које су се одвијале и унутар ширег здравственог и социополитичког контекста као и унутар културних/етничких различитости – утицале на појаву и давале интензитет емоцијама, при томе посвећујући пажњу питањима да ли су, како и у којим апсектима културна залеђа миграната као различита у односу на културна залеђа домаћег становништва и других етничких група, обликовала њихова искуства пандемије.

Као пролегомену за шире и темељно изучавање носталгије прве генерације Срба који живе на Тасманији, др Илић објављује чланак *Промишљања о носталгији на примеру филма „Nostalghia“ Андреја Тарковског*. Реч је о уметничком филму са аутобиографским елемнтима једног од најпризнатијих филмских стваралаца Совјетског савеза који је и сам провео део живота ван граница своје домовине. Разумевајући га тако као форму емоционалног израза самог аутора те користећи га као повод истраживања носталгије која је генерисана чињеницом миграције, др Илић приступа концептуалном испитивању овог искуства једног мигртанта, преиспитујући постојеће теоријске поставке носталгије и уводећи нови концепт егзистенцијалне заглављености као значајног елемента природе носталгије и важног чиниоца у разумевању квалитета самог доживљаја носталгичара. До сада анализираним радовима, др Илић даје свој пионирски допринос домаћој антополошкој продукцији отварајући ново поље истраживања – *антропологију емоција и миграција*.

У коауторству са колегиницама др Љубицом Милосављевић и др Аном Банић Грубишић, научним радом под називом *Унутар и изван филмског жанра: старост* '*на путу'*,др Илић наставља своја истраживања у области антропологије популарне културе, тачније филма. Овог пута, у сарадњи са колегиницама, задире у поље старости и проматрање помантичне љубави корисника домова за старе. Љубавна веза се третира као једна од стратегија деловања при суочавању старијих особа са ограничењима што властитог тела, што оним које окружење (породично, домско, друштвено) поставља пред њих. Сагледавањем приче филмског остварења *Ноћни бродови* (2012) из теоријског оквира антропологије старости и њеним тумачењем помоћу жанра којим је приказана (тзв. *road movie*), ауторке су дале ваљан основ за испуњење главног циља који су поставиле, а то је проналажење веза између протагониста филмске приче и искустава њихових реалних парњака.

Научним радом *Протестни 'битниш': политичка комуникација транспарентима са студентских протеста 2024/2025 у Србији*, кандидаткиња је испунила један од задатака које антроползи постављају пред себе, а то је да усмери научну пажњу на, критички промишља и тумачи актуелну социокултурну, политичку и какву другу реалност једног друштва или заједнице. Тако је др Илић препознала значај транспарената као пратећег артефакта на политичким протестима и, истовремено, масовног и значајног канала политичке комуникације „одоздо“, односно општења једног дела грађана које се одвијало на вертикалном новоу (ка „горе“, ка предствницима власти) и хоризонталном нивоу (ка присталицама и подржаваоцима власти). Значај овог научног резултата треба сагледати у контексту врло ретке фокусиране испитиваности овог комуникативног средства присутног на политичким скуповима у етнологији/антропологији и сродним наукама, с једне стране, и као сведочанство једног специфичног тренутка у политичком и друштвеном животу становништва Србије, с друге. Сакупивши обиље материјала, ауторка је издвојила драгоцену грађу и понудила класификацију садржаја транспарената према постојећој теоријској шеми политичке комуникације, чиме је утрла пут даљим истраживаљима ове омасовљене појаве, како у пољу своје, тако и у пољу сродних научних грана.

Као истакнути антрополог у области изучавања емоција у Србији, др Илић учествује на интердисциплинарном научном скупу који је био посвећен овом феномену и који је носио назив *Between Past and Present: Interdisciplinary Perspectives on Emotions.* Стога је тескт *Новији антрополошки приступи емпатији*: *пример истраживања Дагласа Холана*, као саопштење са тог скупа објављено у целини, имало за циљ да представи стање испитиваности емпатије у савременој, иностраној антропологији. Као својеврсни наставак кандидаткињиног раније објављеног текста *Употреба емпатије у антропологији емоција* који се феноменом емпатије превасходно бавио из историјско-методолошке перспективе, овај рад се фокусира на концептуална и теоријска одређења емпатије с обзиром на претходно уочавање одсуства научног консензуса по питању значења појма и приступа његовом проучавању.

Комбиновањем материјала добијеног применом класичног етнолошко-антрополошког метода и историографских и статистичких података, настаје научни рад *Тамо далека Тасманија: уводник у истраживање прве генерације српских миграната у савезној држави Аустралије*. Текст представља први домаћи етнолошко-антрополошки рад о једном делу српске дијаспоре у Аустралији и, колико нам је познато, за сада једини научни извештај о Србима који живе у овој удаљеној острвској држави Аустралије. Сврстава се у ранија етнолошка истраживања преоокеанских миграција Срба, што ће рећи – међу знатно ређе научне резултате који се баве кретањима домаћег становништа ка другим континентима, у односу на оне објављене о миграционим кретањима која су се одвијала унутар граница Европе.

**Ангажовање у развоју наставе**

**и других делатности Одељења и Факултета**

Др Владимира Илић учествује у настави која се реализује на свим нивоима студија на Одељењу за етнологију и антропологију Филозофског факултета у Београду. У оквиру докторског студијског програма је самостално оформила курс *Антропологија емоција* у оквиру којег активно ради на научно-истраживачком осамостаљиваљу студената. Исто тако, на мастер нивоу студија, осмислила је и води предмет [*Антропологија страха*](http://www.f.bg.ac.rs/etnologija_antropologija/silabusi?IID=2673&nivo=2),док је на основним студијама ангажована на предметима: *Етнологија балканских друштава,* *Антропологија емоција* и *Антропологија тела 2*. На већини наведених предмета је ангажована на садржинском осавремењивању курсева, док рад са студентима спроводи и кроз интерактивну наставу и кроз редовне индивидуалне консултације. Подстичући студенте основних студија на интерактиван однос у наставном процесу, кандидаткиња знатно доприноси њиховом оспособљавању за самосталну обраду и интерпретацију научне литературе, антрополошко критичко промишљање, као и примену усвојеног антрополошког знања у препознавању и анализи антрополошки релевантних проблема у задатом социокултурном окружењу. На вишим нивоима студија, кандидаткиња професионалну пажњу усмерава на подстицање и вођење студената кроз самостално научно истраживање и писање научно-истраживачких радова. Током ангажовања у настави које је дуже од једне деценије, укључујући и оцењивани период, кандидаткињин рад је евалуиран високим оценама од стране струдената по основу више параметара.

Поред дугогодишњег ангажовања у настави, кандидаткиња је активно укључена у рад Одељења, Института и Факултета и **испуњава** **изборне услове** (са ближим одредницама) предвиђене Критеријумима за стицање звања наставника на УБ за оцењивани период. Наиме, др Илић је била чланица организационог одбора националног научног скупа *Популарна култура, фолклор, традиција* 2025. год. у организацији Одељења за етнологију и антропологију Филозофског факултета УБ. У оквиру пројекта *Антрополошко проучавање Србије: од културног наслеђа до модерног друштва*, финансираног од стране Министарства просвете, науке и технолошког развоја од 2011. до 2022. год, др Илић је била руководилац пројектним задацима: *Антрополошко проучавање филма у Србији* и *Изучавање емоција у комерцијалном филму.* Руководила је и пројектним задатком *Афективни аспекти нематеријалног културног наслеђа* у оквиру пројекта *Семинар нематеријалног културног наслеђа* који Министарство културе реализује 2022/23 на Одељењу за ентологију и антропологију Филозофског факултета Универзитета у Београду. Учествовала је у пројекту *Човек и друштво у време кризе* који је 2020/21. финансирао Филозофски факултет Универзитета у Београду. Поред тога, сарадница је на пројектима Министарства науке, технолошког развоја и иновација РС која финансира у склопу научно-истраживачког рада на Универзитету у Београду – Филозофском факултету (бројеви уговора: 451-03–68/2022–14/200163; 451-03-47/2023-01/200163; 451-03–66/2024–03/200163 и 451-03-137/2025-03/200163). Др Илић учествује у раду Комисије за наставу, научну и техничку документацију Филозофског факултета у мандатном периоду 2024-2027. Председница је Научног већа Центра за истраживање насиља и криминала Филозофског факултета УБ, а као један од чланова активно учествује и у свим одлукама Већа Одељења за етнологију и антропологију и Научног већа Института за етнологију и антропологију. Такође, дугогодишња је чланица *Етнолошко-антрополошког друштва Србије* и један је од дугогодишњих организатора семинара *Антрополошка агора* у организацији Института намењеног превасходно студентима, али и широј научној и ненаучној публици.

**Закључно мишљење и предлог комисије**

На основу увида у квантитативне и квалитативне резултате које је кандидаткиња остварила, и имајући у виду њено дугогодишње искуство у наставном раду и плодан научноистраживачки рад, Комисија констатује да др Владимира Илић **испуњава услове** предвиђене *Критеријумима за стицање звања наставника* на Универзитету у Београду. Стога Комисија предлаже Изборном већу Филозофског факултета Универзитета у Београду да др Владимиру Илић поново изабере у звање доцента за ужу научну област етнологија-антропологија.

У Београду, 17.11.2025. ЧЛАНОВИ КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Бојан Жикић

редовни професор

Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Саша Недељковић

редовни професор

Филозофског факултета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јадранка ЂорђевићЦрнобрња

научни саветник

Етнографски институт САНУ