Универзитет у Београду

Филозофски факултет

Изборно веће

Пошто смо на седници Изборног већа Филозофског факултета у Београду од 18. 12. 2025. године изабрани у Комисију за припрему реферата о кандидатима за избор једног асистента за ужу научну област Археологија, тежиште истраживања Средњовековна археологија, са пуним радним временом на одређено време у трајању од три године, част нам је да на основу увида у поднети материјал поднесемо Већу следећи

**Р Е Ф Е Р А Т**

На конкурс за наведено радно место који је објављен 31. 12. 2025. године у листу *Послови*, на сајту Филозофског факултета и сајту Универзитета у Београду, пријавила се једна кандидаткиња – МА археологије Невена Марјановић.

Кандидаткиња Невена Марјановић рођена је 28. 04. 1999. године у Беграду. Основне студије археологије на Филозофском факултету у Београду завршила је 21. 09. 2022. године са просечном оценом 9,33, стекавши звање дипломирани археолог. Основне студије окончала је као студенткиња генерације. Дана 29. 09. 2023. године одбранила је мастер рад на истом факултету са темом *Фунерарна пракса код Мађара у средњем веку на простору јужне Паноније. Студија случаја средњовековне некрополе у Фекетићу*, завршивши мастер академске студије археологије са просечном оценом 10,00 и стекавши звање мастер археологије. Напомињемо да је реч о мастер раду високог квалитета, у коме је колегиница Невена Марјановић показала високи научно-истраживачки потенцијал. Своје академско образовање наставила је на докторским студијама које је уписала на Филозофском факултету, на Одељењу за археологију. Током досадашњих студија успешно је и на време полагала испите, а 30. 10. 2025. године јој је одобрена израда докторске дисертације са темом *Евангелизација и сакрална архитектура у јужној Угарскоj: археолошка сведочанства са простора данашње Војводине (11-16. век).*

Од јуна 2024. године Невена Марјановић запослена је на Филозофском факултету Универзитета у Београду у звању истраживач-приправник. Током свог досадашњег радног ангажовања на Филозофском факултету колегиница Марјановић се већ показала као изузетно вредан члан колектива, будући да је током 2025. године била ангажована као члан радне групе Одељења за археологију, која је била задужена за сакупљање и израду неопходне документације за екстерну евалуацију Филозофског факултета, коју је спроводило Национално тело за акредитацију и обезбеђење квалитета у високом образовању.

Колегиница Невена Марјановић је своје археолошко знање додатно унапредила кроз практичан рад, будући да је учествовала на археолошким истраживањима различитих локалитета, попут Белог брда у Винчи (2019. године), Свињаричке чуке код Лебана (2019-2022. године), на заштитним ископавањима Подвиника у Нишу (2020. године), Азотаре у Верушићу (2023. година), Локалитета 9 у Новом Кнежевцу (2023. године), затим на неколико локалитета на траси гасовода Ниш-Димитровград (2023-2024), као и на траси железничке обилазнице око Ниша (2025. године). Осим тога, као стални члан археолошке екипе узела је учешће у истраживањима локалитета Ремезијане у Белој Паланци (2019-2023. године), Егета у Брзој Паланци (2020-2023. године), Црквено брдо код Сенте (2021-2024. године), те налазишта Темпломром у Фекетићу (2023. и 2025. године).

Кандидаткиња Невена Марјановић је своје археолошко ангажовање додатно обогатила кроз рад у Истраживачкој станици Петница, где је од 2019. до 2021. године била ангажована као млађи сарадник у спровођењу програма археологије, као и семинара ALL-а. Посебно се издвајају њене активности у области промоције археологије кроз покретање Археолошког журнала, организовања инстаграм странице семинара, осмишљавање њеног едукативно-забавног садржаја, снимање научно-популарних видеа за тикток, организовање програма Ноћи истраживача, итд. Посебно се издваја њено деловање у оквиру Фондације Неозоик, где је од 2022. године координисала низ пројеката везаних за промоцију културног наслеђа међу младима.

Паралелно са наведеним активностима, колегиница Невена Марјановић је 2021. године учествовала на конференцији у Португалу (*7th Portuguese Conference on Paleopathology)* са рефератом под називом: *Double burial from the medieval monastery of Slavkovica (Serbia): paleopathological analysis of human skeletal remains from grave no. 123*, док је на конференцији Центра за тероијску археологију Филозофског факултета у Београду, 2023. године излагала резултате истраживања под називом: *Значај временске дистанце и тафономских процеса у интерпретацији археолошког записа: студија случаја средњовековне некрополе у Трњану*. Осим тога, учествовала је 2025. године и на конференцији Српског археолошког друштва у Требињу са два реферата. Том приликом је са колегиницом Тамаром Шаркић имала излагање под називом *Значај археотанатолошких истраживања: студија случаја двојног средњовековног гроба бр. 123 са некрополе у Славковици*, док је са колегиницом Анастасијом Стојановић одржала предавање под називом *Приступи популаризацији и заштити културног наслеђа- искуство Фондације Неозоик*.

Додатно ангажовање у пољу промоције и презентације културног наслеђа, кандидаткиња Невена Марјановић остварила је током 2024. године кроз ангажман у припреми и постављању изложбе *Црквено брдо у средњем веку*, као и у писању пратећег каталога. Том приликом била је задужена за писању поглавља под називом Историјски оквир, односно већег броја каталошких јединица.

Иако се налази на почетку своје каријере, колегиница Невена Марјановић је до сада објавила и један рад у часопису високе категорије:

1. Pantić N. 2024. Reinterpretacija pogrebnih običaja na srednjovekovnoj nekropoli u Trnjanu u svetlu istraživanja tafonomskih procesa. *Etnoarheološki problemi*, 2024, 19, 3, 901-918.

У овом раду ауторка се бавила анализом погребних обичаја на средњовековнопј хришћанској некрополи, на којој су приликом истраживања у другој половини 20. века, од стране појединих стручњака уочени пагански елементи у фунерарној пракси. Захваљујући новим сазнањима из области форензичке антропологије ауторка указује да наведени пагански елементи погребног ритуала могу заправо бити последица тафономских промена. У закључку рада, она је аргументовано понудила могуће разлоге и сценарије дисцлоцирања костију, и у складу са тим нову интерпретацију погребних ритуала.

На основу свега наведеног Комисија закључује да је реч о кандидаткињи која је током свих ниво студија своје обавезе испуњавала квалитетно и благовремено, док је током теренског ангажовања показала високи степен професионализма у испуњавању задатака, али и колегијаности. Њен ангажман кроз различите семинаре Истраживачке станице Петница, као и рад у Фондацији Неозоик, указују на заинтересованост за педагошки рад, али и висок степен креативности приликом његовог спровођења. Осим тога, колегиница Невена Марјановић је кроз неколико објављених радова, али и рад на мастеру и докторској дисертацији, показала и своју научну радозналост, као и способност за научно-истраживачки рад. Због свега наведеног Комисија топло препоручује члановима Изборног већа да колегиницу Невену Марјановић изгласају у звање асистента.

|  |  |
| --- | --- |
| У Београду,  2. фебруара 2026. године | Комисија у саставу:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  др Перица Шпехар, редовни професор  Филозофски факултет у Београду  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  др Дејан Радичевић, доцент  Филозофски факултет у Београду  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  др Милица Радишић, научни сарадник,  Археолошки институт |