УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета у Београду одржаног 18.12.2025. године изабрани смо у Комисију за припрему реферата о кандидатима пријављеним на конкурс за реизбор у звање и радно место доцента за ужу научну област Етнологија-антропологија.

На конкурс објављен у листу „Послови“ 06.08.2025. године јавио се један кандидат, др Ивана Стојчетовић, научни сарадник Института за етнологију и антропологију Одељења за етнологију и антропологију Филозофског факултета у Београду. Комисија је прегледала сва документа и научне радове кандидата и подноси Изборном већу Филозофског факултета у Београду следећи

ИЗВЕШТАЈ

**Биографски подаци**

Др Ивана Стојчетовић (дев. Гачановић), научни сарадник на Институту за етнологију и антропологију при Одељењу за етнологију и антропологију Филозофског факултета у Београду, рођена је 06.01.1984. године у Горњем Милановцу. Дипломирала је 2007. године на Одељењу за етнологију и антропологију Филозофског факултета у Београду. Постдипломске академске студије мастер завршила је на истом Одељењу 2008. године. Године 2009. уписује докторске студије на Одељењу за етнологију и антропологију. Докторску дисертацију „Култура ревизије у науци и високом образовању: случај Републике Србије од 2000. до 2010.“ одбранила је 27.11.2014. године на Филозофском факултету Универзитета у Београду (ментор проф. др Иван Ковачевић).

У периоду од фебруара 2009. до маја 2010. године била је стипендисткиња Министарства за науку и технолошки развој, ангажована на пројекту „Антропологија у 20. веку: теоријски и методолошки домети“ (ев. бр. 147037), који је реализован на Одељењу за етнологију и антропологију Филозофског факултета у Београду. Од 2010. године запослена је на Филозофском факултету у Београду, прво у звању истраживача приправника, а потом, од 2011. године, у звању истраживача сарадника. Од 2011. године ангажована је на пројекту Министарства просвете, науке и технолошког развоја РС, под називом „Идентитетске политике Европске уније: прилагођавање и примена у Републици Србији“ (ев. бр. 177017). У марту 2015. године покренут је њен избор у звање научни сарадник, у које је изабрана у септембру 2015. године. У звање доцента на Одељењу за етонологију и антропологију изабрана је 2016. године, прво са 10%, а касније исте године са 15% пуног радног времена. Тренутно је у том звању запослена са 35% радног времена, на истом Одељењу. У звање доцента поново је изабрана 30. марта 2021. године, а у звање научног сарадника 15. јуна 2020. године.

Од 2010. године, као студенткиња докторских студија, сарађивала је у настави на основним студијама Одељења за етнологију и антропологију, на предметима Савремени митови и ритуали и Методологија етнологије и антропологије. Од 2011. до 2021. године ангажована је на вежбама на основним студијама при истом Одељењу, на предметима Увод у етнологију и антропологију и Етнолошке и антрополошке теорије. По новој акредитацији, од 2021. године, постаје наставник на оба предмета. У оквиру *Erasmus*+ програма и пројекта „Жан Моне“, који се реализује од 2017. године на Одељењу за етнологију и антропологију Филозофског факултета у Београду, била је једна од предавача на модулу „Антропологија Европске уније“, на мастер и основним студијама. У студијски програм докторских студија на Одељењу за етнологију и антропологију увела је предмет Антропологија Европске уније. У оквиру студијског програма мастер студија истог Одељења, од 2021. године покренула је сопствени курс Антропологија глокализације.

Др Стојчетовић је била менторка неколико дипломских радова, једног мастер рада и члан више научних комисија за оцену и одбрану дипломских и мастер радова, као и четири докторске дисертације. Коменторка је једне одбрањене докторске дисертације (др Теодоре Јовановић) и једне докторске дисертације чија је израда у току (кандидаткиње Милице Стјепановић Корнилове).

Објавила је две монографије, бројне радове у релевантним научним часописима и била је рецензент научних текстова у неколико научних часописа и две научне монографије. Учествовала је на неколико међународних и домаћих научних конференција и научних трибина. Била је чланица организационог одбора националног научног скупа „Антропологија кнјижевности, уметности и медија“, одржаног 22-23. децембра 2023. године на Филозофском факултету у Београду. У новембру 2012. године одржала је предавање по позиву на Факултету за хуманистичке студије Универзитета на приморскем у Копру са темом „Европска унија – антрополошки прступ“. Године 2014. одржала је и предавање по позиву у Београдској отвореној школи, на Одељењу за напредне додипломске студије, под насловом „Политичка култура као препрека модернизацији“. У Истраживачкој станици Петница одржала је два предавања по позиву – 2015. године, под насловом „Антропологија савремене академске културе“ и 2025. године, под насловом „Шта су етнологија и антропологија“.

Јула 2015, 2016. и 2017. године др Стојчетовић је била инструкторка теренске праксе у Књажевцу и Тршићу, организоване за студенте треће године основних студија етнологије и антропологије Филозофског факултета у Београду, после чега је руководила сакупљањем, систематизацијом и презентацијом прикупљене грађе на редовном стручно-научном скупу „Викенд нематеријалног културног наслеђа“ на Филозофском факултету у Београду, који финансира Министарство културе и информисања Републике Србије.

Др Стојчетовић од 2011. године врши функцију координатора на програму мастер академских студија Одељења за етнологију и антропологију Филозофског факултета. Од 2019. до 2024. године била је чланица комисије за пријемни испит на докторске студије истог одељења. Била је чланица Извршног одбора Синдиката запослених на Филозофском факултету у Београду од 2014. до 2024. године, као и Комисије за обезбеђивање квалитета и самовредновање Филозофског факултета у Београду, као представница научних јединица (од 2015. до 2019. године). Од 2020. до 2021. године вршила је функцију одељењског координатора за акредитацију Филозофског факултета у Београду. Такође, вршила је и функцију одељенског координатора за спровођење државне матуре, 2022. године. Чланица је Радне групе за статус истраживача на Филозофском факултету од јула 2022. године. За чланицу Одељењске комисије за обезбеђивање квалитета и самовредновање изабрана је 2024. године. Од 2022. године именована је за секретара редакције научног часописа Антропологија, који издаје Институт за етнологију и антропологију Филозофског факултета у Београду. Такође, учествује у уређивању сајта истог часописа, доступног на интернет домену *antropologija.com*.

Др Стојчетовић је чланица Етнолошко-антрополошког друштва Србије (ЕАДС) и Међународне асоцијације за антропологију југоисточне Европе (*International Association for Southeast European Anthropology*). Управница је Центра за антропологију јавних и практичних политика Одељења за етнологију и антропологију Филозофског факултета у Београду (од 2024. године).

Добитница је награде „Душан Бандић“, коју додељује Одељење за етнологију и антропологију Филозофског факултета Универзитета у Београду за најбољу монографију објављену у области етнологије и антропологије у 2019. години, за студију „Универзитет и култура ревизије“.

**Научноистраживачки рад кандидата**

Библиографија радова др Иване Стојчетовић који се вреднују за периоду који се оцењује обухвата један оригинални научни рад објављен у међународном часопису, један оригинални научни рад објављен у врхунском часопису националног значаја, једнo поглавље у књизи међународног значаја, један рад у тематском зборнику међународног значаја, једно саопштење са националног скупа штампано у целини.

**Целокупна библиографија научних радова кандидата:**

**M14**

1. BANIĆ GRUBIŠIĆ, Ana, GAČANOVIĆ, Ivana. 2024. „Morning will not change everything: the representation of youth in post-socialist Serbia“. U: *Popular culture in post-socialism*, edited by Ana Banić Grubišić and Vlado Kotnik, 253-276. Belgrade: Faculty of Philosophy, University of Belgrade; Dosije studio.
2. ГАЧАНОВИЋ, Ивана. 2025. „Спорт и идентитет публике“, у: Теорија спорта, Владимир Копривица и Адам петровић (ур.), 245-250. Београд: Универзитет „Унион Никола Тесла“ и Службени гласник.

**М23**

1. GAČANOVIĆ, Ivana, BANIĆ GRUBIŠIĆ Ana. 2022. Kulturna kritika ili samo mali beg od stvarnosti? Antropološka analiza serije Upravnica. *Etnoantropološki problemi* 17 (2): 455-486.

**М24**

1. GAČANOVIĆ, Ivana. 2019. O moći (dobre) priče: Zašto je serija Igra prestola morala (tako) da se završi i šta nam Žižek može reći o tome? *Etnoantropološki problemi* 14 (2): 461-486.
2. GAČANOVIĆ, Ivana. 2017. Sirotinja između „kulture bede“ i Čuda u Milanu. *Etnoantropološki problemi* 12 (2): 349-378.
3. GAČANOVIĆ, Ivana.2014. O koncepcijama „akademske zajednice“ i „akademske kulture“ u uslovima savremenih transformacija institucije univerziteta. *Etnoantropološki problemi* 9 (4): 1007-1024.
4. GAČANOVIĆ, Ivana.2010. Problem globalnog rangiranja univerziteta ili o iskušenjima savremenih visokoobrazovnih sistema. *Etnoantropološki problemi* 5 (2): 185-204.

**M26**

1. GAČANOVIĆ, Ivana. 2024. Book review: Hugh Firth and Loulou Brown (2023), Love, Loyalty and Deceit: Rosemary Firth, a Life in the Shadow of Two Eminent Men (New York: Berghahn Books). *Anthropological Journal of European Cultures* 33 (2): 150-153.

**М27**

1. GAČANOVIĆ, Ivana.2015. Orahovačka hronika. Povodom knjige Gordane Gorunović, Autobiografija u kontekstu: Ogled iz etnografske antropologije. *Etnoantropološki problemi* 10 (1): 258-261.

**М41**

1. GAČANOVIĆ, Ivana. 2019. *Univerzitet i kultura revizije. Antropološka analiza* (Biblioteka Etnoantropološki problemi, Monografije, knj. 14). Beograd: Univerzitet, Filozofski fakultet, Odeljenje za etnologiju i antropologiju, Centar za antropologiju javnih i praktičnih politika: Dosije studio.

Награда „Душан Бандић“ за најбољу књигу из етнологије-антропологије у 2019. години.

**M42**

1. GAČANOVIĆ, Ivana. 2009. *Problem evropskog identiteta: uvod u antropologiju Evropske unije*. Beograd: Srpski genealoški centar; Odeljenje za etnologiju i antropologiju Filozofskog fakulteta.

**M44**

1. GAČANOVIĆ, Ivana. 2013. O decentriranju navijačkih identiteta: ima li romantike u navijanju?, u: *Urbani kulturni identiteti i religioznost u savremenom kontekstu*, D. Sinani (ur.). Beograd: Srpski genealoški centar; Odeljenje za etnologiju i antropologiju Filozofskog fakulteta.
2. GAČANOVIĆ, Ivana. 2011. Evropa kao izvorište kulturnog identiteta i vrednosti kao normativnog okvira, u: *Kulturni identiteti kao nematerijalno nasleđe*, B. Žikić (ur.). Beograd: Srpski genealoški centar.

**M49**

1. GAČANOVIĆ, Ivana. 2021. Reč urednika temata. *Etnološko-antropološke sveske* 32 (21): 15-16.

**M51**

1. GAČANOVIĆ, Ivana, KOVAČEVIĆ Ivan. 2021. From The Anthropology of Europe to The Anthropology of The European Union and Back. *Antropologija* 21 (1): 9-28.
2. GAČANOVIĆ, Ivana. 2009. Kako izmisliti Evropljanina? Antropološka analiza. *Antropologija* 7: 87-104.
3. GAČANOVIĆ, Ivana. 2009. Antropološke perspektive o/u kulturi revizije. *Antropologija* 8: 81-97.

**M52**

* 1. GAČANOVIĆ, Ivana. 2013.Može li antropologija obrazovanja da nas obrazuje? O prirodi znanja u antropologiji obrazovanja. *Etnološko-antropološke sveske* 21 (10): 169-182.

**M63**

1. GAČANOVIĆ, Ivana. 2024. Homo academicus u tranziciji. *Etnoantropološki problemi* 19 (3): 943-971.
2. STAJIĆ, Mladen, GAČANOVIĆ, Ivana. 2019. Crna ovca i bela vrana: pank među navijačima Partizana. *Etnoantropološki problemi* 14 (3): 999–1025.

**M64**

1. STOJČETOVIĆ, Ivana. 2025. Teorijski okviri za antropološko proučavanje „generacijske kulture“: ka razumevanju prirode uticaja novih informacionih tehnologija i komunikacijskih praksi na identitet studentske populacije. U: Mladen Stajić (ur), *Nacionalni naučni skup Popularna kultura, folklor, komunikacija* (Beograd, 5-6. decembar 2025), str. 49. Beograd, Univerzitet u Beogradu, Filozofski fakultet.
2. GAČANOVIĆ, Ivana. 2022. Homo academicus u tranziciji: Antropološka diskusija o efektima tranzicije na „akademsku kulturu“ u Srbiji. Knjiga sažetaka sa naučnog skupa *Tri decenije tranzicije u Srbiji – sociološka i antropološka perspektiva* (1. jun 2022), str. 25-27. Beograd: Institut društvenih nauka.
3. STAJIĆ, Mladen, GAČANOVIĆ Ivana. 2018. Crna ovca i bela vrana: pank među navijačima Partizana. U: Stajić, Mladen (ur.) *Nacionalni naučni skup Antropologija muzike*. *Apstrakti*. Beograd: Filozofski fakultet, Institut za etnologiju i antropologiju, str. 28.
4. GAČANOVIĆ, Ivana. 2009.Antropološko istraživanje kulture revizije. Knjiga apstrakata/naučni skup „*Država, nauka, kultura*“, str. 11-12. Beograd: Etnološko-antropološko društvo Srbije.

**М71**

1. GAČANOVIĆ, Ivana. 2014. *Kultura revizije u nauci i visokom obrazovanju: slučaj Republike Srbije od 2000-2010*. *godine*.

Докторска дисертација одбрањена 27. новембра 2014. године на Филозофском факултету у Београду.

**Библиографија научних радова кандидата након претходног реизбора у звање доцента:**

**M14**

1. BANIĆ GRUBIŠIĆ, Ana, GAČANOVIĆ, Ivana. 2024. „Morning will not change everything: the representation of youth in post-socialist Serbia“. U: *Popular culture in post-socialism*, edited by Ana Banić Grubišić and Vlado Kotnik, 253-276. Belgrade: Faculty of Philosophy, University of Belgrade; Dosije studio.
2. ГАЧАНОВИЋ, Ивана. 2025. „Спорт и идентитет публике“, у: Теорија спорта, Владимир Копривица и Адам петровић (ур.), 245-250. Београд: Универзитет „Унион Никола Тесла“ и Службени гласник.

**М23**

1. GAČANOVIĆ, Ivana, BANIĆ GRUBIŠIĆ Ana. 2022. Kulturna kritika ili samo mali beg od stvarnosti? Antropološka analiza serije Upravnica. *Etnoantropološki problemi* 17 (2): 455-486.

**M51**

1. GAČANOVIĆ, Ivana, KOVAČEVIĆ Ivan. 2021. From The Anthropology of Europe to The Anthropology of The European Union and Back. *Antropologija* 21 (1): 9-28.

**М63**

1. GAČANOVIĆ, Ivana. 2024. Homo academicus u tranziciji. *Etnoantropološki problemi* 19 (3): 943-971.

**Анализа објављених радова у звању доцент/научни сарадник:**

Радове које је др Ивана Стојчетовић објавила од последњег избора у звање доцента одликује тематска разноликост, као и методолшки и теоријски еклектицизам и иновативност. У својим радовима она знања из области историје, теорије и методологије антропологије стално ревидира, проблематизује, развија и примењује различитим савременим друштвено и културно релевантим истраживачким темама, развијајући притом оригинални стил писања и интерпретације анализиране грађе. У најширем смислу, њени радови се могу подвести под две истраживачке области. Прва је антропологија образовања, институционалне промене и савремене академске културе, у оквиру шире области антропологије глобализације, односно глокализације и антропологије Европске уније. Друга шира истраживачка област се може сврстати у антропологију популарне културе, која је прожета разматрањима различитих социо-културних феномена и група који су у епистемолошком или у неком другом смислу повезани са популарном културом и који су релевантни за унапређивање антрополошког објашњења и разумевање друштвене стварности – како у културном, тако и у социјалном, политичком и економском смислу.

У раду *From The Anthropology of Europe to The Anthropology of The European Union and Back* (2021) Стојчетовић са Ковачевићем пружа један дидактички текст у коме се тематски и проблемски сажима релативно новија област антрополошких истраживања у домаћој антропологији – Антропологија Европе, односно Европске уније. Систематично представљени приступи проучавању Европске уније са различитих антрополошких становишта резултат су дугогодишњег искуства наставе на свим нивоима студија на Одељењу за етнологију и антропологију на Филозофском факултету у Београду. Овај текст представља драгоцен допринос за све оне који желе да се упознају са тематским, методолошким и теоријским основама досадашњег проучавања Европе у антропологији, како у домаћим, тако и у међународним оквирима.

Коауторски рад *Културна критика или само мали бег од стварности? Антрополошка анализа серије Управница* (2022) представља иновативно осмишљен начин да се посредством анализе наративног тока једне америчке серије укаже на шире друштвене и културне проблеме који се у датој серији представљају. Сличан приступ Стојчетовић је успешно применила и у неколико претходних радова, при чему се у случају анализе овог поп-културног жанра, који аторке називају драмедија, нарочито истиче њен допринос у домену знања у вези са трансформацијама академске културе у савременим социо-културним околностима Сједињених америчких држава. Оно на шта оне такође скрећу пажњу читаоцима, јесу и тенденције глобалног ширења одређених аспеката проблема са којима се суочава универзитетска култура, од којих се многи могу очекивати, а неки од њих већ јесу присутни и у домаћој академској средини. Ова серија је, дакле, анализирана на два нивоа – као текст који шаље одређене поруке и са аспекта њене рецепције од стране академске и шире јавности. У том смислу, ауторке рецепцију публике посматрају као одређену врсту коректива који настоји да потврди или оповргне одређене поруке које серија шаље и тиме нам даје потпунију представу о њима. Друштвено значајне и актуелне теме које су присутне у овој серији и које ауторке систематично представљају и анализирају су, између осталог, питања расне, родне, добне и класне (не)равноправности у академском окружењу и ширем друштву, проблем кризе хуманистике, питање политичке коректности и феномена тзв. „културе отказивања“.

Рад *Homo academicus у транзицији* (2024) представља резултат емпиријског истраживања које је Стојчетовић спровела међу професорима Београдског универзитета и чије је прве резултате представила 2022. године на националном скупу „Три деценије транзиције у Србији – социолошка и антрополошка перспектива“. Рад нам пружа увиде „из прве руке“ у искуства и трансформације рада на различитим факултетима у току тридесетогодишњег периода у контексту „транзиције“ и Болоњске реформе, која је текла паралелно са њом. Обимну грађу ауторка класификује по хронолошком принципу у три секвенце процеса транзиције, који се оквирно поклапају са периодима три одвојене деценије, поредећи ове временске исечке са три фазе „обреда прелаза“. Најважније аспекте промене она у овом раду издваја по квалитативном принципу, сходно томе шта су сами испитаници издвајали кроз њихове разговоре као најупечатиљивије у њиховом искуству. Тако нам ауторка износи веома значајне налазе о промени саме „академске културе“ и друштвених односа у њој, кроз најважније аспекте ове врсте рада – наставу и бављење науком. Ово је оригинална студија о начинима како се унутрашња динамика академског рада и културе мења сходно променама ширег друштвеног контекста.

У раду *Morning will not change everything: the representation of youth in post-socialist Serbia* (2024) кандидаткиња се у коауторству са Банић Грубишић поново осврће на процес транзиције у нашем друштву, овог пута анализирајући начине на које је он овде утицао на феномен „продужене младости“. Феномен живљења у Београду између младости и зрелог доба и различитих проблема које шири друштвени контекст и измењена схватања животних циклуса у савременом добу постављају пред људе у својим тридесетим годинама веома је успешно представљен у домаћој серији „Јутро ће променити све*“* (2018). Та серија је наишла на веома позитиван одзив публике (чак и у репризном приказивању прошле године) што ауторке сматрају индикативним да је у начину приказивања овог проблема дотакла „реална“ искуства и одређене сентименте домаћег аудиторијума и да због тога заврђује антрополошку пажњу. Основна пажња њихове анализе усмерена је ка истраживању начина на који је „омладина“ и процес њеног прелаза у „зрело“ доба овде представљен, нарочито у погледу структуралних и културних промена у српском друштву у последњих тридесет година. Неки од проблема који се овде представљају су генерални губитак стабилности, нарочито у погледу запослења, одвајање од родитеља и могућности самосталног живота, дилеме о томе да ли треба отићи или остати у земљи.

*Спорт и идентитет публике* (2025) представља антрополошки прилог Иване Стојчетовић у оквиру монографије „Теорија спорта“ (ур. В. Копривица и А. Петровић), која из мултудусциплинарне перпскетиве приступа најразличитијим аспектима бављења спортом. Стојчетовић овде пружа перпсективу на начине на које спортови и навијање за спортисте – било у погледу индивидуалних, клупских или националних такмичења – утичу на идентитете публике различитог спектра. Стојчетовић је за писање оваквог прилога позвана због њеног деценисјког бављења навијачком културом у нашој земљи, о чему је већ објављивала научне радове претходних година.

**Ангажовање у развоју наставе и других делатности Факултета и Универзитета**

Кандидаткиња има петнаестогодишње искуство у извођењу наставе на основним студијама Одељења за етнологију и антропологију Филозофског факултета у Београду, првобитно као сарадник у настави на предметима Увод у етнологију и антропологију (заједно са проф. др Горданом Горуновић) и Етнолошке и антрополошке теорије (са проф. др Александром Бошковићем), од 2011. до 2021. године. У оквиру вежби на наведеним предметима показала је изражену способност да заинтересује и подстакне студенте на дискусију, на бављење предвиђеним темама и да им помогне при развијању вештине академског писања, критичког читања и разумевања задате литературе. По новој акредитацији, од 2021. године, постаје наставник на оба предмета, пратећи најновије научне доприносе у областима о којима предаје, стално развијајући и прилагођавајући курикулуме, методе наставе и начине провере знања новим студентским генерацијама. У оквиру Erasmus+ програма и пројекта „Жан Моне“, који је реализован од 2017. до 2021. године на Одељењу за етнологију и антропологију, била је један од наставника на модулу „Антропологија Европске уније“ на мастер и основним студијама. У оквиру студијског програма мастер студија истог Одељења, од 2021. године покренула је сопствени курс Антропологија глокализације. У студијски програм докторских студија на Одељењу за етнологију и антропологију увела је 2015. године предмет Антропологија Европске уније.

На доступним студентским евалуацијама за академске 2022/23, 2023/24 и 2024/25. године добијала је само позитивне оцене, чији је укупан просек 4, 56.

Кандидаткиња је била ментор неколико дипломских радова, једног мастер рада и члан више научних комисија за оцену и одбрану дипломских, мастер и докторских радова. Такође, била је коментор једне одбрањене докторске дисертације и коментор је једне дисертације која је у роцесу израде. Своје кандидате пре свега подстиче на критичко, али и креативно мишљење и на што већу самосталност при бављењу истраживачким радом. Већина њених дипломаца и постдипломаца наставила је да се бави научно-истраживачким радом, што у нашој, што у старним академским срединама.

Додатно педагошко искуство др Стојчетовић је стекла кроз менторство студентима основних студија етнологије и антропологије, у оквиру обавезне теренске праксе и семинара. Кроз вођење теренске праксе у више наврата стекла је за нашу дисциплину драгоцено искуство организовања студенатских активности на терену, истовремено преносећи студентима сопствена знања за прикупљање, анализу и интерпретацију теренске грађе. Јула 2015, 2016. и 2017. године др Стојчетовић је била инструктор теренске праксе у Равни и Тршићу, организоване за студенте треће године основних студија етнологије и антропологије Филозофског факултета у Београду, после чега је руководила сакупљањем, уређивањем и презентацијом прикупљене грађе на редовном стручно-научном скупу „Викенд нематеријалног културног наслеђа“ на Филозофском факултету у Београду, који финансира Министарство културе и информисања Републике Србије. Била је такође један од руководилаца теренске праксе и предавача на семинару намењеном студентима свих нивоа студија на Одељењу за етнологију и антропологију, одржаног од 11. до 17. новембра 2019. године, у сарадњи са Центром за културу „Вук Караџић“ из Тршића.

**Учествовање у стручним организацијама и другим делатностима од значаја за развој научне области Факултета и Универзитета**

Др Стојчетовић је редован и активан учесник Наставно-научних већа свог Факултета и Одељења. До 2019. године била је члан Комисије за обезбеђивање квалитета и самовредновање Филозофског факултета у Београду, као представница научних јединица. Од 2011. године до данас врши функцију координатора на програму мастер студија Одељења за етнологију и антропологију Филозофског факултета. Од 2020. године је именована и врши функцију одељењског координатор за акредитацију Филозофског факултета у Београду. Такође, вршила је и функцију одељенског координатора за спровођење државне матуре, 2022. године. Чланица је Радне групе за статус истраживача на Филозофском факултету од јула 2022. године. За чланицу Одељењске комисије за обезбеђивање квалитета и самовредновање изабрана је 2024. године.

|  |  |  |
| --- | --- | --- |
| **ОПШТИ УСЛОВ** | | |
| Научни назив доктора наука из научне области за коју се бира стечен на акредитованом универзитету и акредитованом студијском програму у земљи или диплома доктора наука стечена у иностранству, призната у складу са Законом о високом образовању. | | *Култура ревизије у науци и високом образовању: случај Републике Србије 2000-2010*. *године*. Београд, 2014. |
| **ОБАВЕЗНИ УСЛОВИ** | | |
| Објављен један рад из категорије М20 или три рада из категорије М51 из научне области за коју се бира. Рад у категоријама М22, М23 и М24 може бити замењен радом у категоријама М41, М42 и М11-М13, а рад у категоријама М23 и М24 и са радом у категоријама M41, M42 и М11-М14. | | М14:  ГАЧАНОВИЋ, Ивана. 2025. „Спорт и идентитет публике“, у: Теорија спорта, Владимир Копривица и Адам петровић (ур.), 245-250. Београд: Универзитет „Унион – Никола Тесла“ и Службени гласник.  BANIĆ GRUBIŠIĆ, Ana, GAČANOVIĆ, Ivana. 2024. Morning will not change everything: the representation of youth in post-socialist Serbia, u: Popular culture in post-socialism, Ana Banić Grubišić and Vlado Kotnik (eds), 253-276. Belgrade: Faculty of Philosophy, University of Belgrade; Dosije studio.  М23:  GAČANOVIĆ, Ivana, BANIĆ GRUBIŠIĆ Ana. 2022. Kulturna kritika ili samo mali beg od stvarnosti? Antropološka analiza serije Upravnica. Etnoantropološki problemi 17 (2): 455-486.  M51:  GAČANOVIĆ, Ivana, KOVAČEVIĆ Ivan. 2021. From The Anthropology of Europe to The Anthropology of The European Union and Back. Antropologija 21 (1): 9-28. |
| Саопштен један рад на научном скупу, објављен у целини (М31, М33, М61, М63). | | M63:  GAČANOVIĆ, Ivana. 2024. Homo academicus u tranziciji. Etnoantropološki problemi 19 (3): 943-971. |
| Позитивна оцена педагошког рада у студентским анкетама током целокупног претходног изборног периода (ако га је било). | | 4,56 (просек постојећих резултата евалуација, за академску 2022/23, 2023/24. и 2024/25. годину) |
| Приступно предавање из области за коју се бира, позитивно оцењено од стране високошколске установе. | | - |
| **ИЗБОРНИ УСЛОВИ**  **(минимално 2 од 3 услова)** | **Ближе одреднице**  **(најмање пo једна из 2 изборна услова)** |  |
| 1. Стручно- професионални допринос | **1.** Председник или члан уређивачког одбора научних часописа или зборника радова у земљи или иностранству.  2. Председник или члан организационог или научног одбора на научним скуповима националног или међународног нивоа.  **3.** Председник или члан комисија за израду завршних радова на академским мастер или докторским студијама.  **4**. Руководилац или сарадник на домаћим и међународним научним пројектима. | 1. Секретарка редакције часописа *Антропологија* (ИССН: 1452-7243) (од 2022.)  - уредница сајта истог часописа, доступног на интернет домену *antropologija.com*  2. Чланица организационог одбора националног научног скупа „Антропологија књижевности, уметности и медија“, одржаног 22-23. децембра 2023. године на Филозофском факултету у Београду.  3. Чланица комисије за одбрану докторских дисертација: Катарине Митровић (2021) *Феномен „продужене младости“ у Београду: етнолошко-антрополошка анализа*; Владане Илић (2023) *Културне вредности либерализма у савременој америчкој политичкој ТВ сатири у доба културних ратова и постистине*.  Чланица комисије за израду завршних мастер радова: Кринке Баковић (2022) и Бојане Перковић (2023).  Менторка мастер рада Милице Стјепановић (одбрањена 2021).  Коменторка докторске дисертације Теодоре Јовановић *Редефинисање концепта принуде кроз наративе тражилаца азила из Ирана у Србији* (одбрањена 2023) |
| 2. Допринос академској и широј заједници | 1. Чланство у страним или домаћим академијама наука, чланство у стручним или научним асоцијацијама у које се члан бира.  **2.** Председник или члан органа управљања, стручног органа или комисија на факултету или универзитету у земљи или иностранству.  3. Члан националног савета, стручног, законодавног или другог органа и комисије министарстава.  4. Учешће у наставним активностима ван студијских програма (перманентно образовање, курсеви у организацији професионалних удружења и институција, програми едукације наставника) или у активностима популаризације науке.  5. Домаће или међународне награде и признања у развоју образовања или науке. | 1. Чланица EАДС (Етнолошко-антрополошко друштво Србије).  Чланица InA SEA (International Association for Southeast European Anthropology).  2. Управница Центра за антропологију јавних и практичних политика на Филозофском факултету у Београду (од 2024. године).  Чланица Одељењске комисије за обезбеђивање квалитета и самовредновање (од 2024. године)  Чланица Радне групе за статус истраживача на Филозофском факултету (од јула 2022. године)  Одељењска координаторка за акредитацију Филозофског факултета у Београду (2020-2021)  Чланица комисије за пријемни испит на докторске студије на Одељењу за етнологију и антропологију Филозофског факултета у Београду (2019-2024)  Чланица Извршног одбора Синдиката запослених на Филозофском факултету у Београду (2014-2024).  4. Одржала предавање по позиву у ИС Петница у оквиру зимске школе друштвено-хуманистичких наука „Вишегласје теоријских истина“, одржано 11.02.2025. године, под насловом „Шта су етнологија и антропологија“.  Помоћница на пројекту Института за мултидисциплинарна истраживања Универзитета у Београду, под називом „Света стабла Шумадије – Откривање скривених драгуља ботаничког и културног наслеђа Србије“ (2025. године). |
| 3. Сарадња са другим високошколским, научно- истраживачким установама, односно установама културе или уметности у земљи и иностранству | 1. Руковођење или учешће у међународним научним или стручним пројекатима и студијама  2. Радно ангажовање у настави или комисијама на другим високошколским или научноистраживачким институцијама у земљи или иностранству, или звање гостујућег професора или истраживача.  **3**. Руковођење радом или чланство у органу или професионалном удружењу или организацији националног или међународног нивоа.  4. Учешће у програмима размене наставника и студената.  5. Учешће у изради и спровођењу заједничких студијских програма  6. Предавања по позиву на универзитетима у земљи или иностранству. |  |

Имајући у виду све изнето, сматрамо да кандидаткиња испуњава услове предвиђене Критеријумима за стицање звања наставника на Универзитету у Београду и предлажемо Изборном већу Филозофског факултета у Београду да др Ивану Стојчетовић (дев. Гачановић) поново изабере у звање доцента за ужу научну област **Етнологија-антропологија**.

У Београду,

22.12.2025.

ЧЛАНОВИ КОМИСИЈЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Бојан Жикић,

редовни професор (председавајући Комисије)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Гордана Горуновић,

ванредни професор

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Марта Стојић Митровић,

виши научни сарадник Етнографског Института САНУ